

RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

saistošie noteikumi

Rīgā

|  |  |
| --- | --- |
| 2025. gada 26. martā | Nr. RD-25-328-sn |
|  | (prot. Nr. 142, 134. §) |

**Par pašvaldības atbalstu komersantiem publisku pasākumu rīkošanai**

Izdoti saskaņā ar Pašvaldību likuma 44. panta otro daļu

**I. Vispārīgie jautājumi**

1. Saistošie noteikumi (turpmāk – noteikumi) nosaka kārtību, kādā Rīgas valstspilsētas pašvaldība (turpmāk – pašvaldība) piešķir finanšu līdzekļus (turpmāk – līdzfinansējums) komersantu apvienībām publisku pasākumu (turpmāk – pasākums) rīkošanai Rīgas vēsturiskajā centrā un tā aizsardzības zonā.

2. Noteikumu mērķis ir aktivizēt saimniecisko darbību Rīgas vēsturiskajā centrā un tā aizsardzības zonā laika posmā no janvāra līdz aprīlim un no septembra līdz decembrim, veidot vitālāku pilsētas dzīvi, veicināt iedzīvotāju aktivitātes un mikro un mazo uzņēmējdarbību, atbalstot komersantus klientu piesaistes pasākumu rīkošanā, ar noteikumu, ka pasākuma apmeklētājiem netiek piemērota dalības maksa.

**II. Atbalstāmās izmaksas un līdzfinansējuma saņēmēji**

3. Līdzfinansējums tiek piešķirts kārtējā kalendārajā gadā pašvaldības budžetā paredzēto finanšu līdzekļu ietvaros, atvēlot 50 % katram no 2. punktā minētajiem periodiem.

4. Līdzfinansējums vienam projektam ir 50 % no attiecināmajām izmaksām, ja pasākuma norise paredzēta ēkā (aptverot iekštelpas un/vai ārtelpas), vai 75 % no attiecināmajām izmaksām, ja pasākuma norise paredzēta publiskajā ārtelpā, bet ne vairāk kā 20 000 *euro*.

5. Līdzfinansējuma attiecināmās izmaksas, kas saistītas ar pasākuma rīkošanu, ir:

5.1. atlīdzība māksliniekiem, izpildītājiem, pasākumu vadītājiem un tehniskajam personālam;

5.2. producēšanas un projekta vadības izdevumi;

5.3. pasākuma norises vietas noma;

5.4. pasākuma tehniskais nodrošinājums (t. sk. skatuves uzbūve, apskaņošana, gaismošana u. c.);

5.5. pasākuma vietas vizuālais noformējums (izņemot komersantu vai to piedāvāto produktu reklāmas un mārketinga materiālu izgatavošanu un izvietošanu);

5.6. pasākuma īstenošanai nepieciešamo materiālu iegāde, glāžu, kurām nodrošināta atkārtota lietošana un tiek piemērota depozīta maksa, nodrošināšana un aprīkojuma noma;

5.7. drošības nodrošināšana atbilstoši normatīvajos aktos noteiktajām prasībām;

5.8. pasākuma publicitātes izmaksas;

5.9. pievienotās vērtības nodoklis, ja līdzfinansējuma saņēmējs nav reģistrēts Valsts ieņēmumu dienesta pievienotās vērtības nodokļa maksātāju reģistrā.

6. Uz līdzfinansējumu var pretendēt vismaz trīs Latvijas Republikas Uzņēmumu reģistra komercreģistrā reģistrētu komersantu, kas saskaņā ar 2014. gada 17. jūnija Eiropas Komisijas Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu,I pielikuma 2. panta 2. un 3. punktu atbilst mikro vai maza uzņēmuma statusam, apvienība (turpmāk – pretendents), kas ir izveidota kopīga pasākuma organizēšanai Rīgas vēsturiskajā centrā vai tā aizsardzības zonas teritorijā un kura solidāri uzņemas atbildību par:

6.1. pasākuma saturisko organizēšanu;

6.2. pasākuma tehnisko organizēšanu (t. sk. drošību, kārtību, satiksmes ierobežošanu, satiksmes organizēšanu pasākuma norises laikā un teritorijas uzkopšanu pēc pasākuma);

6.3. pasākuma atdeves mērīšanu un šo datu iesniegšanu pašvaldībai (kases ieņēmumu dinamika un veikto darījumu dinamika);

6.4. atskaišu par pašvaldības piešķiramā līdzfinansējuma izlietošanu iesniegšanu.

7.  Līdzfinansējums tiek piešķirts pretendentam, kura:

7.1. dalībnieki pieteikuma iesniegšanas dienā veic saimniecisko darbību Rīgas vēsturiskā centra vai tā aizsardzības zonas teritorijā;

7.2. dalībniekiem pieteikuma iesniegšanas, lēmuma pieņemšanas un līguma par pasākuma līdzfinansēšanu (turpmāk – līgums) slēgšanas brīdī nav nodokļu un citu valsts vai pašvaldību noteikto obligāto maksājumu parāda, kas pārsniedz 150 *euro*;

7.3. dalībniekiem nav ierosināta tiesiskās aizsardzības procesa lieta, netiek īstenots tiesiskās aizsardzības process vai nav pasludināts maksātnespējas process, tie netiek apsūdzēti naudas atmazgāšanā un sankciju pārkāpšanas regulējuma neievērošanā, to saimnieciskā darbība nav izbeigta vai apturēta vai tie neatbilst valsts tiesību aktos noteiktajiem kritērijiem, lai tiem pēc kreditoru pieprasījuma piemērotu maksātnespējas procedūru;

7.4. dalībnieku Valsts ieņēmumu dienestā reģistrētais pamatdarbības veids nav:

7.4.1. sprāgstvielu, ieroču un munīcijas ražošana (NACE kods: 20.59 un 25.3) un tirdzniecība (NACE kods: 47.63);

7.4.2. alkoholisko dzērienu ražošana (NACE kods: no 11.01 līdz 11.05), izņemot mazās alkoholisko dzērienu darītavas;

7.4.3. tabakas izstrādājumu, tabakas aizstājējproduktu, augu smēķēšanas produktu, elektronisko smēķēšanas ierīču un to šķidrumu ražošana (NACE kods: 12) un tirdzniecība (NACE kods: 47.26 un 46.3);

7.4.4. azartspēles un derības (NACE kods: 92);

7.4.5. intīma rakstura izklaide (NACE kods: 96.99).

**III. Pieteikumu iesniegšanas kārtība**

8. Lai pieteiktos līdzfinansējuma saņemšanai, pretendents Rīgas Apkaimju iedzīvotāju centrā (turpmāk – Centrs) iesniedz:

8.1. pieteikumu (1. pielikums);

8.2. indikatīvu pasākuma izmaksu aplēsi;

8.3. citu informāciju, kuru pretendents uzskata par svarīgu.

9. Pretendents pieteikumu Centrā iesniedz laika posmā no attiecīgā kalendāra gada:

9.1. 1. janvāra līdz 31. martam, ja projekta realizācija paredzēta laika posmā no septembra līdz decembrim;

9.2. 1. jūlija līdz 30. septembrim, ja projekta realizācija paredzēta laika posmā no nākamā gada janvāra līdz aprīlim.

10. Noteikumu 8. punktā minētos dokumentus pretendents iesniedz elektroniskā formātā, nosūtot:

10.1. uz Centra oficiālo elektronisko adresi saskaņā ar Oficiālās elektroniskās adreses likumu;

10.2. uz elektroniskā pasta adresi: aic@riga.lv.

11. Pretendents var iesniegt vienu pieteikumu katrā no 2. punktā norādītajiem periodiem.

**IV. Līdzfinansējuma piešķiršana**

12. Centrs pieteikumus izskata to iesniegšanas secībā.

13. Pieteikumi, kas iesniegti pēc pieteikumu iesniegšanas termiņa, netiek izskatīti.

14. Lēmumu par līdzfinansējuma piešķiršanu un tā apmēru vai atteikumu piešķirt līdzfinansējumu pieņem Centrs.

15. Līdzfinansējums netiek piešķirts:

15.1. ja tiek pārkāpti noteikumu VI nodaļā ietvertie *de minimis* atbalsta piešķiršanas nosacījumi;

15.2. ja pretendents neatbilst vai nav izpildījis noteikumu prasības;

15.3. ja pretendents nav iesniedzis visu noteikumu 8. punktā minēto informāciju un dokumentus;

15.4. ja pretendents pēdējā gada laikā nav izpildījis vai nav izpildījis pienācīgi saistības pret pašvaldību;

15.5. ja pašvaldības kārtējā gada budžeta ietvaros ir izlietots atbalsta programmas mērķim paredzētais finansējums;

15.6. publiskās personas kapitālsabiedrību organizētiem pasākumiem;

15.7. pasākumiem ar militāru, politisku vai primāri reliģisku mērķi;

15.8. pasākumiem, kuros plānota Eiropas Savienības sankcijām pakļautu personu vai Valsts drošības dienesta ārvalstnieku, kuriem ieceļošana Latvijas Republikā ir aizliegta, sarakstā iekļautu personu uzstāšanās;

15.9. sapulcēm, gājieniem un piketiem, kas reglamentēti likumā “Par sapulcēm, gājieniem un piketiem”.

16. Paziņojums par pretendentam piešķirto līdzfinansējumu tiek publicēts pašvaldības oficiālajā tīmekļvietnē www.riga.lv.

17. Pamatojoties uz Centra lēmumu par līdzfinansējuma piešķiršanu un tā apmēru, Centrs un pretendents, kuram piešķirts līdzfinansējums (turpmāk – līdzfinansējuma saņēmējs), slēdz līgumu, nosakot:

17.1. līdzfinansējuma izmaksas kārtību;

17.2. pasākuma atdeves mērīšanas kārtību;

17.3. līguma izpildes kontroles kārtību;

17.4. līdzfinansējuma atmaksu tā piešķiršanas nosacījumu pārkāpšanas gadījumos;

17.5. līguma izbeigšanu;

17.6. strīdu risināšanas kārtību.

**V. Līdzfinansējuma izmaksa un līdzfinansējuma saņēmēja pienākumi**

18. Lai nodrošinātu piešķirtā līdzfinansējuma izmantošanu tam paredzētajam mērķim, līdzfinansējuma saņēmējs ne vēlāk kā 30 dienu laikā pēc pasākuma norises iesniedz Centram atskaiti (2. pielikums) par piešķiramā līdzfinansējuma izlietošanu atbilstoši līguma nosacījumiem.

19. Pēc atskaites pārbaudes Centrs pieņem lēmumu par līdzfinansējuma izmaksu.

20. Centram ir tiesības lemt par līdzfinansējuma neizmaksāšanu pilnībā vai daļēji, ja līdzfinansējuma saņēmējs:

20.1. nav iesniedzis izdevumus apliecinošus dokumentus, nav iesniedzis atskaiti līgumā noteiktajā termiņā vai iesniedzis to neatbilstošā formā;

20.2. tam piešķiramo līdzfinansējumu izlietojis citu mērķu sasniegšanai, nekā norādīts līgumā ar Centru;

20.3. nav īstenojis pasākumu pieteikumā norādītajā periodā.

21. Līdzfinansējumu izmaksā, pamatojoties uz līgumu un Centra lēmumu par līdzfinansējuma izmaksu, 30 dienu laikā no šī lēmuma pieņemšanas vienā maksājumā uz līgumā norādīto bankas kontu.

**VI. *De minimis* atbalsta nosacījumi**

22. Centrs piešķir līdzfinansējumu kā *de minimis* atbalstu, ievērojot Eiropas Komisijas 2023. gada 13. decembra Regulā (ES) Nr. 2023/2831 “Par Līguma par Eiropas Savienības darbību 107. un 108. panta piemērošanu *de minimis* atbalstam” (turpmāk – Regula) noteiktos piešķiršanas nosacījumus.

23. Centrs veic *de minimis* pretendenta izvērtēšanu atbilstoši Regulas nosacījumiem *de minimis* atbalsta piešķiršanas brīdī.

24. *De minimis* atbalstu uzskata par piešķirtu ar dienu, kad Centrs noslēdzis līgumu ar atbalsta saņēmēju par līdzfinansējuma piešķiršanu.

25. Piešķirot *de minimis* atbalstu, Centrs pārbauda, vai plānotais *de minimis* atbalsts kopā ar iepriekšējos trīs gados, skaitot no atbalsta piešķiršanas dienas, piešķirto *de minimis* atbalstu viena vienota uzņēmuma līmenī nepārsniedz Regulas 3. panta 2. punktā noteikto maksimālo *de minimis* atbalsta apmēru. Viens vienots uzņēmums ir uzņēmums, kas atbilst Regulas 2. panta 2. punktā noteiktajam.

26. Līdzfinansējums kā *de minimis* atbalsts tiek piešķirts kā vienreizējs maksājums granta veidā, *de minimis* atbalsta uzskaites sistēmā, sadalot to proporcionāli vienādās daļās starp visiem līdzfinansējuma saņēmēja dalībniekiem.

27. *De minimis* atbalstu saskaņā ar Regulu Centrs piešķir, ievērojot Regulas 1. panta 1. punktā minētos nozaru un darbību ierobežojumus. Ja pretendents vienlaikus darbojas vienā vai vairākās Regulas 1. panta 1. punkta a), b), c) un d) apakšpunktā minētajās nozarēs, Centrs atbalstu piešķir tad, ja pretendents nodrošina šo nozaru darbības vai uzskaites nodalīšanu, lai saskaņā ar Regulas 1. panta 2. punktu darbības izslēgtajās nozarēs negūst labumu no *de minimis* atbalsta, ko piešķir saskaņā ar noteikumiem.

28. Noteikumu ietvaros piešķirto *de minimis* atbalstu attiecībā uz vienām un tām pašām attiecināmajām izmaksām nedrīkst kumulēt ar komercdarbības atbalstu citu atbalsta programmu vai *ad-hoc* atbalsta projekta ietvaros, t. sk. citu *de minimis* atbalstu, neatkarīgi no finansējuma avota.

29. Centrs uzglabā visus ar *de minimis* atbalsta piešķiršanu saistītos datus 10 gadus, sākot no dienas, kurā saskaņā ar noteikumos noteikto piešķirts pēdējais *de minimis* atbalsts.

30. *De minimis* atbalsta saņēmējs uzglabā visus ar *de minimis* atbalsta piešķiršanu saistītos datus 10 gadus no *de minimis* atbalsta piešķiršanas dienas atbilstoši Regulas 6. panta 3. un 7. punktam.

31. *De minimis* atbalsta piešķiršana un uzskaite tiek veikta saskaņā ar normatīvajiem aktiem par *de minimis* atbalsta uzskaites un piešķiršanas kārtību. Noteikumu ietvaros piešķirtā *de minimis* atbalsta uzskaiti nodrošina Centrs. Pretendents pieteikumā norāda *de* *minimis* atbalsta uzskaites sistēmā aizpildītās veidlapas identifikācijas numuru.

32. Ja tiek pārkāpti Regulas nosacījumi, *de minimis* atbalsta saņēmējam ir pienākums atmaksāt Centram noteikumu ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

33. *De minimis* atbalstu noteikumu ietvaros piešķir līdz 2031. gada 30. jūnijam.

**VII. Noslēguma jautājumi**

34. 2025. gadā līdzfinansējums tiek piešķirts pašvaldības budžetā paredzēto finanšu līdzekļu ietvaros, atvēlot 100 % periodam no 2025. gada septembra līdz decembrim.

35. Līdzfinansējuma saņemšanai pasākumam no 2025. gada septembra līdz decembrim pieteikumi iesniedzami no noteikumu spēkā stāšanās dienas līdz 2025. gada 30. jūnijam.

|  |  |
| --- | --- |
| Rīgas domes priekšsēdētājs | V. Ķirsis |